Fotograf Niclas Henriksen troede, han havde gjort sit livs handel, da han i april købte kameraudstyr for 3500 kroner på en hittegodsauktion i Rødovre.

Men han og moderens hjem blev ligefrem udsat for en regulær politirazzia på grund af købet, skriver Ekstra Bladet i dag.- Jeg havde sat kameraudstyret til salg på nettet, og der opdagede den oprindelige ejer det.Hun meldte det til politiet, som fandt frem til min adresse. Og altså ransagede, mens min gamle mor var hjemme hos mig. Hun var helt ude af den, fortæller fotografen, der ikke selv var hjemme under kriminalpolitiets udrykning.- Jeg ringede til politiet fra Fyn og fortalte, at jeg havde købt varerne på en af deres egne auktioner. Og at jeg har kvittering. Men det hjalp ikke. Jeg fik besked på straks at udlevere udstyret.Gjorde jeg ikke det, skulle de nok finde frem til mig, siger Niclas Henriksen, der fik et nyt chok, da han afleverede kameraudstyret hos politiet i torsdags.- En ting er, at jeg føler mig behandlet som en kriminel. Noget andet er nu, at politiet ikke vil betale mig de 3500 kr.tilbage. Jeg har aldrig følt mig så skidt behandlet før. Da jeg valgte at købe på en af politiets auktioner, var jeg sikker på, at der var orden i tingene.Nu føler jeg mig nærmest beskyldt for at være kriminel. Ligesom jeg ærligt talt føler, at politiet har franarret mig 3500 kr., siger fotografen til Ekstra Bladet.